Úrad vlády SR					                   Na rokovanie vlády SR
Sekcia hospodárskej politiky					       dňa 20. 6. 2001
								       k číslu 4200/ 2001
								       k bodu č. 14

S t a n o v i s k o

k „ Návrhu postupu Fondu detí a mládeže pri odplatnom prevode
majetku obchodnej spoločnosti Hotely mládeže Slovakia, a.s.,
 so sídlom v Bratislave “
_________________________________________________________________________________________

I.

	Návrh predkladajú minister školstva a ministerka pre správu a privatizáciu národného majetku podľa uznesenia vlády č. 872/2000, ktoré im uložilo predložiť konkrétne postupy vo vzťahu k predaju majetku  FDaM. Predložený návrh sa dotýka časti majetku FDaM vloženého do a.s. Hotely mládeže Slovakia, t.j.  predaja 5 hotelov, ktoré táto spoločnosť v minulosti nevýhodne a dlhodobo prenajala.

II.

	Predkladaný návrh má napraviť viaceré nevýhodné postupy, ktoré boli urobené v minulosti a v prítomnosti skôr hospodársky zaťažujú, ako prinášajú výnos FDaM. Sú to najmä: 

a)	vytvorenie a.s. Hotely mládeže Slovakia a prevod majetku FDaM (5 lukratívnych hotelov) do tejto obchodnej spoločnosti, 
b)	  dlhodobý nevýhodný prenájom hotelov za podmienok, ktoré neposkytovali dostatočný výnos, nedokonalé zmluvné zabezpečenie fyzického udržiavania majetku a jeho zveľaďovania,
c)	  nejasnosti okolo súhlasu a oprávnenia nájomcov vykonať zmeny na majetku alebo opravy, nedôveryhodné preukázanie výšky nákladov, nepreukázanie primeranej výšky týchto nákladov, ktoré napokon vyústili do požiadavky uhradiť nájomcom 46 mil. Sk za tieto opravy,
d)	  nedostatočné kontrolné riadenie spoločnosti a spravovanie tohto majetku zo strany FDaM a jediného akcionára. 

Náprava minulých chýb už nie je možná, treba však dosiahnuť, aby ďalšie narábanie s týmto majetkom bola transparentné, nebolo zdrojom vzniku ďalších problémov a prinieslo najvyšší možný výnos  určený pre vznik nadácie. Tieto požiadavky predkladaný návrh nespĺňa. Navrhuje, aby majetkové transakcie uskutočnila organizácia, ktorá v minulosti s ním nenarábala výnosovo. Nie je istota, či predaj sa neuskutoční podobne nevýhodne, ako bol nevýhodný prenájom. V predloženom návrhu chýbajú reálne časové a vecné súvislosti predaja, majetkové vlastníctvo nehnuteľností, časová organizácia predaja, zodpovedné osoby, ktoré predaj uskutočnia, dôveryhodný spôsob určenia a výšky ceny jednotlivých hotelov, spôsob predaja, vyporiadanie sa s požiadavkami na úhradu nákladov opráv, príjemca výnosu z predaja, spôsob prevodu výnosu z predaja na nadáciu a ďalšie. Bez nich nie je možné udeliť súhlas s pohybom majetku FDaM. 
Návrh  viacnásobne zdôrazňuje, že predmetom predaja je majetok súkromnej povahy. Takýto názor treba odmietnuť. Vždy išlo a aj  ide o majetok štátu zverený FDaM a preto vzniká rad nezodpovedaných otázok okolo konania zástupcov FDaM v orgánoch  a.s. HMS, ako bol presadzovaný záujem štátu a povinnosť zveľaďovať majetok,  keď v prítomnosti nátlak nájomcov alebo záujemcov, ktorí chcú výhodne  získať výnosný majetok do svojho vlastníctva, prevyšuje záujmy štátu a FDaM.  Títo sa vyhrážajú konkurzom, aby dosiahli podstatné zníženie predajných cien hotelov.

Navrhovaná 1. alternatíva., t.j. predaj hotelov záujemcom vo verejnej súťaži, sa zdá byť najpriehľadnejšia. Nebolo by správne, keby sa akceptovala tvorba predajných cien podľa vyhlášky MF SR č. 465/1991. Navrhujeme:

1.	aby, vzhľadom na atraktívnosť miesta hotelov, bola východiskom predaja hotelov vo verejnej súťaži bola trhová cena, 
2.	aby ministerka pre správu a privatizáciu národného majetku a minister školstva menovali výberovú komisiu pre hodnotenie ponúk verejnej súťaže a riadenie predaja z  osôb mimo HMS,a.s. a s účasťou FDaM.

III.

	Odporúčame vláde SR, aby vzhľadom na zásadné obsahové nedostatky, neprehľadnosť postupu v predloženom návrhu a okolnosti, ktoré sa vyvinuli okolo hotelov mládeže,  predložený návrh postupu neprijala  a vrátila na prepracovanie tak, aby celý postup predaja hotelov zodpovedal obvyklým podmienkam verejnej súťaže, aby bolo zrejmé, kto tento predaj uskutoční a boli splnené všetky požiadavky, ktoré súhlas vlády SR s predajom majetku a zrušením spoločnosti HMS,a.s. hospodársky a právne vyžaduje.

IV.

	Návrh neprerokovala Porada ekonomických ministrov.

Bratislava 18. júna 2001